title: PROVEDBENA UREDBA KOMISIJE (EU) …/... o utvrđivanju tehničkih kriterija za elektroničke oznake za pomorsku opremu

text:
               PROVEDBENA UREDBA KOMISIJE (EU) …/...

               оd 19.4.2018.

               o utvrđivanju tehničkih kriterija za elektroničke oznake za pomorsku opremu

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2014/90/EU od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ
                  1
               , a posebno njezin članak 11. stavak 4.,

               budući da:

               (1)Direktivom 2014/90/EU Komisiji se dodjeljuju provedbene ovlasti kako bi se utvrdili odgovarajući tehnički kriteriji u vezi s projektiranjem, svojstvima, pričvršćivanjem i uporabom elektroničkih oznaka.

               (2)Izvršena je analiza troškova i koristi
                  2
                od upotrebe elektroničkih oznaka koje bi bile dodatak znaku kormilarskog kola, a rezultat je bio pozitivna ocjena.

               (3)Za elektroničko označivanje pomorske opreme nisu potrebna velika ulaganja, a koristi proizvođačima, vlasnicima brodova, brodskim prijevoznicima i tijelima za nadzor tržišta.

               (4)Specifikacije utvrđene ovom Uredbom temelje se na usporedbi dostupnih tehnologija koja je provedena u okviru analize troškova i koristi te na prijedlozima prikladne strukture kodova za identifikaciju pomorske opreme.

               (5)Usporedba postojećih nosača podataka i arhitektura za razmjenu podataka provedena u okviru analize troškova i koristi urodila je preporukom da se kao najprikladnije tehnologije upotrebljavaju dvodimenzijski matrični kodovi i radiofrekvencijska identifikacija (RFID).

               (6)Analiza troškova i koristi pokazala je i da, zbog činjenice da elektroničke oznake imaju ograničeni kapacitet za pohranu podataka, podaci koji se očitaju s elektroničke oznake moraju sadržavati poveznicu na baze podataka gdje se mogu pronaći detaljnije informacije. Dvodimenzijski matrični kodovi i radiofrekvencijska identifikacija (RFID) kako su propisani ovom Uredbom sadržavaju ključne podatke dovoljne za takvu poveznicu.

               (7)Stoga bi se za pomorsku opremu trebala upotrebljavati jedinstvena identifikacijska oznaka temeljena na standardiziranoj strukturi koda koja je neovisna o tipu elektroničke oznake. Takva identifikacijska oznaka trebala bi biti dovoljno fleksibilna da korisnicima omogući izravan pristup najrelevantnijim bazama podataka pomorske opreme.

               (8)Format za kodiranje potrebnih podataka na nosaču podataka trebao bi se temeljiti na ISO normama. Taj bi format trebao omogućavati i proizvođačima unos dodatnih podataka, posebno u smislu da bi proizvođači trebali biti u mogućnosti u nosač podataka unijeti dodatne sigurnosne značajke kako bi se lakše otkrile kopije proizvoda.

               (9)Radi lake dostupnosti pri vizualnom pregledu, pomorska oprema s elektroničkim oznakama koje zamjenjuju znak kormilarskog kola trebala bi biti označena odgovarajućim simbolom.

               (10)Mjere predviđene ovom Uredbom u skladu su s mišljenjem Odbora za sigurnost na moru i sprečavanje onečišćenja s brodova (COSS),

               DONIJELA JE OVU UREDBU:

               Članak 1.

               Za potrebe ove Uredbe primjenjuju se sljedeće definicije:

               1. „elektronička oznaka” znači oznaka s radiofrekvencijskom identifikacijom (RFID) ili s dvodimenzijskim matričnim kodom;

               2. „identifikator namjene” znači prefiks u obliku broja čija je svrha određivanje značenja i formata kodiranih podataka.

               Članak 2.

               Proizvođači pomorske opreme mogu upotrebljavati sljedeće elektroničke oznake kako su navedene u Prilogu:

               (a) RFID oznake koje su trajno pričvršćene na pomorsku opremu;

               (b) optički čitljive oznake koje sadržavaju dvodimenzijske matrične kodove koji su trajno pričvršćeni na pomorsku opremu ili

               (c) optički čitljive oznake koje sadržavaju dvodimenzijske matrične kodove kojima je pomorska oprema trajno označena.

               Članak 3.

               Na RFID elektroničkim oznakama koje zamjenjuju znak kormilarskog kola, ili pored tih oznaka, mora se nalaziti vidljiv, čitljiv i neizbrisiv simbol opisan u točki 3.1. ili 3.2. Priloga.

               Na pomorskoj opremi s optički čitljivim oznakama koje sadržavaju dvodimenzijske matrične kodove koji zamjenjuju znak kormilarskog kola, ili pored tih oznaka, mora se nalaziti vidljiv, čitljiv i neizbrisiv simbol opisan u točki 3.3. Priloga.

               Članak 4.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 19.4.2018.

                  Za Komisiju

                     Predsjednik
                     Jean-Claude JUNCKER

                     (1)

                        SL L 257, 28.8.2014., str. 146.

                     (2)

                        „Pomorska oprema – moguće uvođenje elektroničke oznake kao dodatka znaku kormilarskog kola ili zamjene za taj znak”, poziv na podnošenje ponuda br. MOVE/D2/2015-372 V1.0 Glavne uprave za mobilnost i promet Europske komisije.

    ---documentbreak---

               PRILOG

               1.Identifikacija pomorske opreme

               1.1.Elektroničke oznake za pomorsku opremu moraju se sastojati od elektronički čitljivog identifikatora koji funkcionira na načelu radijskih frekvencija (RFID) ili optički čitljivog dvodimenzijskog matričnog koda, i sadržavati sljedeće podatke:

               a) odgovarajući identifikator namjene u skladu s ISO/IEC 15434:2006 i ISO/IEC 15418:2016, uz upotrebu identifikatora podataka ASC MH10 ili identifikatora namjene GS1;

               b) tip modula ocjene sukladnosti koji su opisani u Prilogu II. Direktivi 2014/90/EU za ocjenu sukladnosti (jedno slovo abecede);

               c) identifikacijski broj prijavljenog tijela koji je tom tijelu dodijelila Komisija u skladu s točkom 3.1. Priloga IV. Direktivi 2014/90/EU (4 znamenke);

               d) broj pojedinačne provjere (modul G) ili EZ pregleda tipa i sukladnost s certifikatima tipa (modul B i D, E ili F) (najviše 20 alfanumeričkih znamenki).

               1.2.Osim podataka iz točke 1.1., elektroničke oznake mogu sadržavati i podatke koji se odnose na broj proizvodnog pogona, kôd proizvoda, broj serije i/ili dodatne informacije koje upisuje proizvođač u skladu s ISO/IEC 15434:2006 (uz upotrebu identifikatora podataka ASC MH10 ili identifikatorâ namjene GS1).

               1.3.Primjeri:

               Moduli B+D: [vidjeti točku 1.2.]+([odgovarajući identifikator]) B 0575 40123+D 0038 040124

               Moduli B+E: [vidjeti točku 1.2.]+([odgovarajući identifikator]) B 0575 40123+E 0038 040125

               Moduli B+F: [vidjeti točku 1.2.]+([odgovarajući identifikator]) B 0575 40123+F 0038 040126

               Modul G: [vidjeti točku 1.2.]+([odgovarajući identifikator]) G 0575 040126.

               2.Elektroničke oznake

               2.1.RFID oznake

               RFID transponderi moraju raditi u rasponu frekvencija od 860 do 960 MHz u skladu s ISO/IEC 18000-6:2004 (tip C).

               Elektronička oznaka mora biti pričvršćena za predmetnu pomorsku opremu na trajan način kako bi se osiguralo da se elektroničku oznaku može očitavati kako je predviđeno tijekom cijelog životnog vijeka tog primjerka pomorske opreme.

               2.2.Dvodimenzijski matrični kodovi

               Dvodimenzijski matrični kodovi moraju biti u skladu s ISO/IEC 16022:2006.

               Elektronička oznaka mora biti upisana na predmetnu pomorsku opremu, ili na nju pričvršćena, na trajan način kako bi se osiguralo da se elektroničku oznaku može očitavati kako je predviđeno tijekom cijelog životnog vijeka tog primjerka pomorske opreme.

               3.Simboli

               3.1.

               3.2.

               3.3.


title: PROVEDBENA UREDBA KOMISIJE (EU) …/... o pristojbama i naknadama koje se plaćaju Agenciji Europske unije za željeznice i uvjetima za njihovo plaćanje

text:
               PROVEDBENA UREDBA KOMISIJE (EU) …/...

               оd 2.5.2018.

               o pristojbama i naknadama koje se plaćaju Agenciji Europske unije za željeznice i uvjetima za njihovo plaćanje

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br.  881/2004
                  1
               , a posebno njezin članak 80.

               budući da:

               (1)Prihodi Agencije Europske unije za željeznice (dalje u tekstu „Agencija“) sastoje se od doprinosa Unije te pristojbi i naknada koje podnositelji zahtjeva za izdavanje potvrda, odobrenja i odluka o odobrenju plaćaju za njihovu obradu, za postupanje sa žalbama te druge usluge koje pruža Agencija u skladu s člankom 64. Uredbe (EU) 2016/796.

               (2)Pristojbe i naknade koje se plaćaju Agenciji trebalo bi utvrditi na transparentan, pravedan i ujednačen način, posebno u cilju pojednostavnjenja. Njima se ne bi trebalo poduzećima nametati nepotrebno financijsko opterećenje te se ne bi trebala ugroziti konkurentnost europskog željezničkog sektora.

               (3)Pri izračunu pristojbi i naknada trebalo bi u obzir uzeti troškove osoblja i vanjskih stručnjaka uključenih u obradu zahtjeva, prema potrebi. U obzir treba uzeti i troškove potpornih usluga i aktivnosti povezanih s obradom zahtjeva te sve druge operativne troškove neophodne za pružanje tih usluga. Ti bi troškovi trebali biti razmjerni te povezani s relevantnim aktivnostima te nediskriminirajući.

               (4)Pristojbama i naknadama koje naplaćuje Agencija trebalo bi pokriti sve troškove usluga koje ona pruža.

               (5)Vrijeme koje Agencija provede pružajući te usluge trebalo bi naplaćivati po satu sve dok se ne uspostavi sustav koji bi omogućavao primjenu fiksnih stopa. Pristojbe i naknade Agencije treba utvrditi tako da se izbjegne stvaranje deficita ili znatne akumulacije viška u skladu s Uredbom (EU) 2016/796.

               (6)Iznosi koji se naplaćuju ne bi smjeli ovisiti o mjestu poslovnog nastana podnositelja zahtjeva ili jeziku na kojem je podnesen zahtjev. Stoga putni troškovi i troškovi prevođenja povezani s dijelom zahtjeva koji obrađuje Agencija moraju biti objedinjeni i ravnomjerno podijeljeni među svim zahtjevima.

               (7)Pri utvrđivanju pristojbi i naknada treba uzeti u obzir posebne potrebe malih i srednjih poduzeća. Poduzeća bi trebala imati mogućnost obročnog plaćanja prema potrebi.

               (8)Podnositelji zahtjeva imaju pravo žalbe u skladu s Uredbom 2016/796 te bi trebali imati mogućnost traženja pravnog lijeka i korištenja tim pravom protiv odluka Agencije.  Stoga plaćanje naknada i pristojbi za žalbu protiv odluka Agencije ne bi trebalo biti preduvjet za dopustivost žalbe. Pristojbe i naknade trebale bi se naplaćivati samo za obradu žalbi u slučajevima kada je žalba odbijena.

               (9)U skladu s dobrim upravljanjem projektima, podnositelj zahtjeva trebao bi imati mogućnost traženja procjene troškova. Podnositelja zahtjeva trebalo bi u okviru mogućnosti obavijestiti o vjerojatnom iznosu koji bi trebao platiti i načinu plaćanja. Trebalo bi utvrditi rokove za plaćanje pristojbi i naknada.

               (10)Podaci o pristojbama i naknadama utvrđenima u ovoj Uredbi trebali bi biti javno dostupni. Moguće buduće revizije pristojbi koje naplaćuje Agencija trebale bi se temeljiti na transparentnoj evaluaciji troškova Agencije i troškova koji proizlaze iz zadaća koje obavljaju nacionalna tijela nadležna za sigurnost.

               (11)Mjere predviđene ovom Uredbom u skladu su s mišljenjem Odbora u skladu s člankom 81. Uredbe(EU) 2016/796,

               DONIJELA JE OVU UREDBU:

               Članak 1.

               Predmet i područje primjene

               1.Ovom se Uredbom utvrđuju pristojbe i naknade koje se plaćaju Agenciji Europske unije za željeznice (dalje u tekstu „Agencija“) za obradu zahtjeva na temelju članaka 14., 20., 21. i 22. Uredbe (EU) 2016/796 te pružanje drugih usluga u skladu s ciljevima osnivanja Agencije. Ujedno se utvrđuju i metoda izračuna tih pristojbi i naknada te uvjeti njihova plaćanja.

               2.Uredbom se utvrđuju i postupci za osiguravanje transparentnosti, nediskriminacije i drugih temeljnih načela europskog prava u pogledu troškova nacionalnih tijela nadležnih za sigurnost za obradu nacionalnog dijela zahtjeva za koje je nadležna Agencija na temelju članaka 14., 20. i 21. Uredbe (EU) 2016/796.

               3.Uredba se ne primjenjuje na pristojbe i naknade koje se naplaćuju za sljedeće aktivnosti tijela nadležnih za sigurnost:

               (a)obradu zahtjeva za jedinstvenu potvrdu o sigurnosti na temelju članka 10. stavka 8. Direktive (EU) 2016/798
                  2
                te povezani preliminarni postupak iz Uredbe [provedbeni akt iz članka 10. stavka  10 Direktive(EU) 2016/798]
                  3
               ,

               (b)obradu zahtjeva za odobrenja za stavljanje vozila na tržište ili odobrenja za tip vozila u skladu s člankom 21. stavkom 8. i člankom 24. stavkom 1. Direktive (EU) 2016/797
                  4
                te povezani preliminarni postupak iz Provedbene uredbe Komisije (EU) 2018/545
                  5
               ;

               (c)izdavanje mišljenja o zahtjevu za odobrenje pružne opreme ERTMS-a u skladu sa člankom. 19. stavkom 3. zadnjim podstavkom Direktive (EU) 2016/797

               (d)pružanje privremenih odobrenja za ispitivanja na licu mjesta u skladu s člankom 21. stavcima 3. i 5. Direktive (EU) 2016/797.

               Članak 2.

               Vrste pristojbi i naknada

               1.Agencija naplaćuje pristojbe za obradu zahtjeva, uključujući za izdavanje procjena te u slučaju da podnositelj povuče zahtjev, ili ako Agencija mijenja odluku. Agencija može naplatiti pristojbe prilikom ukidanja prethodne odluke zbog neusklađenosti nositelja odobrenja ili potvrde.

               2.Zahtjevi iz stavka 1. obuhvaćaju:

               (a)odobrenja za stavljanje vozila i tipova vozila na tržište u skladu s člancima 20. i 21. Uredbe (EU) 2016/796;

               (b)jedinstvene potvrde o sigurnosti u skladu s člankom 14. Uredbe (EU) 2016/796;

               (c)odluke za odobrenje kad je riječ o usklađenosti interoperabilnosti pružne opreme ERTMS-a s relevantnim TSI-ovima u skladu s člankom 22. Uredbe (EU) 2016/796;

               (d)žalbe iz članka 58. Uredbe (EU) 2016/796 u skladu s člankom 7. ove Uredbe;

               3.Agencija naplaćuje naknade za pružanje usluga osim onih iz stavka 1. koje zatraži podnositelj zahtjeva ili bilo koja druga osoba. Posebno naplaćuje naknade za preliminarni postupak iz Uredbe (EU) 2018/545 i Uredbe [provedbeni akt iz članka 10. stavka 10. Direktive (EU) 2016/798]
                  6
               .

               4.Agencija objavljuje popis usluga na svojoj internetskoj stranici.

               Članak 3.

               Izračun pristojbi i naknada

               1.Iznos pristojbi i naknada zbroj je sljedećeg:

               (a)broja sati koje osoblje Agencije i vanjski stručnjaci provedu na obradi zahtjeva umnoženih za naknadu po satu Agencije; te

               (b)relevantnih troškova nacionalnih tijela nadležnih za sigurnost koji proizlaze iz obrade nacionalnog dijela zahtjeva.

               2.Za potrebe iz stavka 1. točke (a) Agencija naplaćuje naknadu od 130 eura po satu.

               Članak 4.

               Procjene pristojbi i naknada

               1.Agencija na temelju zahtjeva podnositelja zahtjeva izdaje neobvezujuću procjenu iznosa pristojbi i naknada povezanih sa zahtjevom ili zatraženim uslugama te pruža informacije o tome kada se izdaju računi.

               Nacionalna tijela nadležna za sigurnost koja su uključena u obradu zahtjeva dostavljaju Agenciji neobvezujuću procjenu svojih troškova iz članka 3. stavka 1. točke (b) kako bi ih se uključilo u procjenu koju izdaje Agencija.

               2.Tijekom obrade zahtjeva, Agencija i nacionalna tijela nadležna za sigurnost prate svoje troškove. Na zahtjev podnositelja zahtjeva, ako postoji rizik da bi troškovi mogli premašiti procjenu za više od 15 %, Agencija o tome obavještava podnositelja zahtjeva.

               3.Ako obrada zahtjeva ili usluga traje dulje od jedne godine, podnositelj zahtjeva može zatražiti novu procjenu.

               4.Ako je zatraženo izdavanje procjena i njihova eventualna preispitivanja, rokovi iz članka 19. stavka 4. i članka 21. stavka 6. Direktive (EU) 2016/797 i članka 10. stavka 6. Direktive (EU) 2016/798 mogu se suspendirati tijekom najviše deset radnih dana.

               Članak 5.

               Uvjeti plaćanja

               1.Agencija izdaje račun za pristojbe i naknade u roku od 30 kalendarskih dana od datuma

               (a)donošenja odluke Agencije ili odbora za žalbe; ili

               (b)završetka pružanja usluge; ili

               (c)povlačenja zahtjeva; ili

               (d)bilo kojeg drugog događaja uslijed kojeg se prekida obrada zahtjeva.

               2.Račun sadržava:

               (a)broj uloženih radnih sati Agencije; te

               (b)prema potrebi, troškove koji se naplaćuju za pojedino odgovorno nacionalno nadležno tijelo za sigurnost. Oni se navode u odnosu na zadaću i vrijeme uloženo u njezino obavljanje ili u obliku fiksnih stopa koje se primjenjuju na obradu nacionalnog dijela zahtjeva.

               3.Nacionalna tijela nadležna za sigurnost dostavljaju Agenciji izjavu o troškovima za njihov doprinos koje treba uključiti u račun koji izdaje Agencija najkasnije na zahtjev Agencije. U izjavi u troškovima navodi se metoda njihova izračuna.

               4.Sve pristojbe i naknade izražene su i plative u eurima.

               5.Agencija obavješćuje podnositelje zahtjeva o odluci te izdaje račun putem jedinstvene kontaktne točke iz članka 12. Uredbe (EU) 2016/796.

               6.Agencija može izdavati privremene račune svakih šest mjeseci.

               7.Plaćanje pristojbi i naknada vrši se uplatom na bankovni račun Agencije koji je naznačen za tu svrhu.

               8.Podnositelji zahtjeva osiguravaju da Agencija primi uplatu dospjelog iznosa, uključujući sve bankovne troškove povezane s tom uplatom, u roku od 60 kalendarskih dana od datuma računa.

               9.Kad je podnositelj zahtjeva malo ili srednje poduzeće, Agencija uzima u obzir zahtjeve za razumno produženje roka za plaćanje i plaćanje u obrocima.

               Za potrebe ove Uredbe, malo ili srednje poduzeće znači poduzeće koje zapošljava manje od 250 osoba te čiji godišnji promet ne premašuje 50 milijuna EUR ili čija godišnja bilanca stanja nije veća od 43 milijuna EUR;

               10.Nacionalna tijela nadležna za sigurnost primaju povrat nastalih troškova za obradu nacionalnog dijela zahtjeva u rokovima iz stavaka 8. i 9.

               Članak 6.

               Neplaćanje

               1.Ako Agencija ne primi uplatu u rokovima utvrđenima člankom 5. stavcima 8. i 9., može naplatiti kamate za svaki dodatni kalendarski dan do primitka uplate te primjenjuje pravila o povratu utvrđena u članku 80. Uredbe (EU, Euratom) Europskog parlamenta i Vijeća br. 966/2012.
                  7

               2.Važeća stopa koju Europska središnja banka primjenjuje na svoje glavne poslove refinanciranja uzima se kao kamatna stopa, kako je objavljena u seriji C Službenog lista Europske unije, koja je na snazi prvog kalendarskog dana u mjesecu dospijeća, uvećana za osam postotnih bodova.

               3.Ako Agencija ima uvid u dokaze o rizičnoj financijskoj situaciji podnositelja zahtjeva, može odbiti zahtjev ako podnositelj zahtjeva ne podnese bankovno jamstvo ili sigurnosni depozit.

               4.Agencija može odbiti novi zahtjev ako podnositelj zahtjeva nije podmirio svoje obveze koje su proizašle iz prethodnog odobrenja, potvrde, dozvole ili usluga koje je pružila Agencija, osim ako podnositelj zahtjeva u cijelosti ne podmiri dugovanja za ta odobrenja, potvrde, dozvole ili pružene usluge.

               5.Agencija poduzima sve prikladne pravne korake kako bi osigurala podmirenje izdanih računa. U tu svrhu Agenciji u tom postupku potporu pružaju nacionalna tijela nadležna za sigurnost koja su podnijela izjavu o troškovima.

               Članak 7.

               Žalbe i pristojbe za žalbe

               1.Agencija naplaćuje pristojbu za svaku žalbu koja je odbijena ili povučena.

               2.Pristojba za žalbu iznosi 10 000 EUR ili iznos jednak onome koji je naplaćen za odluku protiv koje se podnosi žalba, ovisno o tome koji je od tih iznosa niži.

               3.Registrar Odbora za žalbe obavještava podnositelja žalbe o uvjetima plaćanja. Podnositelj zahtjeva ima rok za uplatu od 30 kalendarskih dana od datuma računa.

               4.Podnositelj zahtjeva može Odboru za žalbe podnijeti žalbu protiv naplaćenih pristojbi i naknada.

               Članak 8.

               Objava i revizija iznosa

               1.Agencija na svojoj internetskoj stranici objavljuje svoju naknadu po satu iz članka 3.

               2.Nacionalna tijela nadležna za sigurnost objavljuju relevantne stope za utvrđivanje troškova koji se naplaćuju Agenciji iz članka 3. stavka 1. točke (b). Kad nacionalno tijelo nadležno za sigurnost primjenjuje fiksnu naknadu, ono navodi za koja se odobrenja i potvrde primjenjuje ta fiksna naknada.

               3.Internetska stranica Agencije sadržava poveznicu na te informacije.

               4.Agencija u godišnje izvješće iz članka 51. stavka 1. točke (a) Uredbe (EU) 2016/796 uključuje informacije o elementima koji služe kao osnova za utvrđivanje naknade po satu, financijske rezultate i predviđanja.

               Članak 9.

               Postupci Agencije

               1.Kako bi se omogućilo odvajanje prihoda i rashoda od aktivnosti koje podliježu pristojbama i naknadama iz članka 1. stavka 1 Agencija:

               (a)prima i drži prihod od pristojbi i naknada na posebnom bankovnom računu;

               (b)svake godine podnosi izvješće o ukupnim prihodima i rashodima koji proizlaze iz aktivnosti koje podliježu pristojbama i naknadama te strukturi i učinkovitosti troškova.

               2.Ako na kraju financijske godine ukupni prihod od pristojbi i naknada bude veći od ukupnih troškova aktivnosti koje podliježu pristojbama i naknadama, višak se čuva u proračunskoj rezervi te upotrebljava u upravljanju viškovima i deficitima u skladu s financijskom uredbom Agencije.

               3.Osigurava se održivost prihoda od aktivnosti koje podliježu pristojbama i naknadama.

               Članak 10.

               Ocjena i izmjene

               1.Režim pristojbi i naknada ocjenjuje se jednom svake financijske godine. Ocjena se temelji na prethodnim financijskim rezultatima Agencije te njezinoj procjeni rashoda i prihoda. Povezana je i s jedinstvenim programskim dokumentom Agencije.

               2.Komisija prema potrebi revidira pristojbe i naknade na temelju ocjene financijskih rezultata i predviđanja Agencije.

               3.Ova će se Uredba preispitati najkasnije do 16. lipnja 2022. s obzirom na progresivno uvođenje fiksnih naknada u kontekstu podataka koje Agencija iznese u svojem godišnjem izvješću iz članka 8.

               Članak 11.

               Prijelazne odredbe

               U slučajevima iz članka 55. stavka 4. Uredbe (EU) 2018/545 i članka 15. stavka 4. [provedbenog akta iz članka 10. stavka 10. točke (f) Direktive (EU) 2016/798], pristojbe i naknade iz ove Uredbe ne obuhvaćaju rad obavljen prije podnošenja zahtjeva Agenciji te je on podložan nacionalnom zakonodavstvu.

               Članak 12.

               Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od 16. veljače 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 2.5.2018.

                     Za Komisiju

                     Predsjednik
                     Jean-Claude JUNCKER

                     (1)

                        Uredba (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (SL L 138, 26.5.2016., str. 1.).

                     (2)

                        Direktiva (EU) 2016/798 Europskog parlamenta i Vijeća od 11. svibnja 2016. o sigurnosti željeznica (SL L 138, 26.5.2016., str. 102.).

                     (3)

                        Provedbena uredba Komisije XXX

                     (4)

                        Direktiva (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (SL L 138, 26.5.2016., str. 44.).

                     (5)

                        Provedbena uredba Komisije (EU) 2018/545 od 4. travnja 2018. o utvrđivanju praktičnih aranžmana za postupak odobravanja željezničkih vozila i postupak odobravanja tipa željezničkih vozila u skladu s Direktivom (EU) 2016/797 Europskog parlamenta i Vijeća (SL L 90, 6.4.2018., str. 66)

                     (6)

                        Provedbena uredba Komisije XX

                     (7)

                        Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1. do 96.).


title: PROVEDBENA UREDBA KOMISIJE (EU) …/... o utvrđivanju privremene izravne statističke mjere za diseminaciju odabranih obilježja popisa stanovništva i stanova 2021. geokodiranih na mreži veličine ćelija 1 km²

text:
               PROVEDBENA UREDBA KOMISIJE (EU) …/...

               оd 21.11.2018.

               o utvrđivanju privremene izravne statističke mjere za diseminaciju odabranih obilježja popisa stanovništva i stanova 2021. geokodiranih na mreži veličine ćelija 1 km²

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EZ) br. 223/2009 Europskog parlamenta i Vijeća o europskoj statistici
                  1
               , a posebno njezin članak 14. stavak 2.,

               budući da:

               (1)Diseminacija usklađenih obilježja popisa stanovništva na razini Unije na mreži nepromjenjive površine, konkretnije na mreži veličine ćelija 1 km², ključan je rezultat europske statistike za buduće donošenje politika i strategija u pogledu popisa stanovništva u državama članicama.

               (2)U skladu s člankom 14. stavkom 1. točkom (b) Uredbe (EZ) br. 223/2009 Komisija u specifičnim i propisno opravdanim slučajevima radi zadovoljavanja neočekivanih potreba može odlučiti o privremenoj izravnoj statističkoj mjeri koja mora ispunjavati uvjete utvrđene u članku 14. stavku 2. te uredbe.

               (3)Tom privremenom izravnom statističkom mjerom trebalo bi se predvidjeti prikupljanje podataka za jednu referentnu godinu. Sve države članice trebale bi moći proizvesti univarijatne podatke iz popisa stanovništva geokodirane na mreži veličine ćelija 1 km² na referentni datum za popis stanovništva i stanova 2021., a Unija bi trebala osigurati financijske doprinose nacionalnim statističkim uredima i drugim nacionalnim tijelima za pokrivanje njihovih dodatnih troškova. Ta je mjera potkrijepljena analizom isplativosti i procjenom ukupnih dodatnih troškova izrade koje je pokrila Komisija.

               (4)Opravdana je zajedničkom potrebom da u cijeloj Uniji postoje pouzdane, točne i usporedive informacije o rasprostranjenosti stanovništva sa zadovoljavajućom prostornom rezolucijom, utemeljene na usklađenim zahtjevima za izlazne podatke i osobito namijenjene paneuropskom donošenju regionalnih politika.

               (5)Dostupne su usklađene, prostorno raščlanjene demografske informacije diljem Unije, a cilj je diseminacija jednog skupa podataka po državi članici koji sadržava odabrana obilježja popisa stanovništva i stanova 2021. geokodirana na mreži veličine ćelija 1 km². Davatelji podataka neće biti dodatno opterećeni jer će se sve potrebne informacije dobiti iz podataka popisa stanovništva 2021.

               (6)Konkretnije, kako bi se dobili usporedivi usklađeni izlazni podaci u cijeloj Uniji, potrebno je na razini Unije odrediti mrežu nepromjenjive površine koja sadržava ćelije od 1 km². Osim toga, potrebno je utvrditi specifična obilježja i njihova raščlanjivanja te detaljni program za diseminaciju na toj mreži veličine ćelija 1 km². Konačno, treba odrediti potrebne prostorne i statističke metapodatke za takav skup podataka.

               (7)Direktivom 2007/2/EZ Europskog parlamenta i Vijeća
                  2
                i povezanim provedbenim uredbama Komisije utvrđuju se potrebni metapodaci
                  3
               , format podataka
                  4
                i mrežne usluge
                  5
                za diseminaciju prostornih podataka. Konkretnije, točka 1. iz Priloga III. primjenjuje se na moguće sustave statističkih mreža za diseminaciju prostornih podataka i, u skladu s točkom 10. iz Priloga III., primjenjiva je na skupove prostornih podataka u okviru teme „Rasprostranjenost stanovništva – demografija”.

               (8)Uredbom (EZ) br. 763/2008 Europskog parlamenta i Vijeća
                  6
                i povezanim provedbenim uredbama Komisije utvrđena su zajednička pravila za slanje podataka iz popisa stanovništva 2021., konkretnije referentna godina i potrebni metapodaci
                  7
               , tehničke specifikacije obilježja popisa stanovništva i njihovih raščlanjivanja
                  8
                te tehnički format
                  9
               .

               (9)Države članice trebale bi dostaviti svoje potvrđene podatke i metapodatke u elektroničkom obliku, u odgovarajućem tehničkom formatu koji određuje Komisija. Inicijativu razmjene statističkih podataka i metapodataka (SDMX) o statističkim i tehničkim standardima za razmjenu i dijeljenje podataka i metapodataka, na kojoj se temelji projekt Census Hub, pokrenuli su Banka za međunarodne namire, Europska središnja banka, Komisija (Eurostat), Međunarodni monetarni fond, Organizacija za ekonomsku suradnju i razvoj (OECD), Ujedinjeni narodi i Svjetska banka. SDMX i Census Hub osiguravaju statističke i tehničke standarde te standarde prijenosa za razmjenu službenih statističkih podataka. Stoga je potrebno uvesti tehnički format u skladu s tim standardima.

               (10)Komisija (Eurostat) je bila domaćin projekta o „Usklađenoj zaštiti podataka iz popisa stanovništva u Europskom statističkom sustavu (ESS)”, iz kojeg su proizašle dobre prakse i provedbene smjernice za usklađenu zaštitu od otkrivanja podataka iz mreže veličine ćelija 1 km².

               (11)Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

               Članak 1.

               Predmet

                Utvrđuje se privremena izravna statistička mjera za razvoj, izradu i diseminaciju odabranih obilježja popisa stanovništva i stanova 2021. geokodiranih u mreži veličine ćelija 1 km² („podaci iz mreže veličine ćelija 1 km²”).

               U tu svrhu određuje se jedinstvena, usklađena i nepromjenjiva geoprostorna referentna mreža za Europu koja se sastoji od ćelija površine 1 km². Utvrđuju se i specifična obilježja i njihova raščlanjivanja te detaljni program i metapodaci za diseminaciju podataka iz popisa stanovništva i stanova 2021. geokodiranih na referentnoj mreži veličine ćelija 1 km².

               Članak 2.

               Definicije

               Za potrebe ove Uredbe primjenjuju se definicije iz članka 2. Uredbe (EZ) br. 763/2008.

               Primjenjuju se i sljedeće definicije:

               (1)„mreža”, „ mrežna ćelija” i „mrežna točka” znači mreža, mrežna ćelija i mrežna točka kako su definirani u Prilogu II. (točka 2.1.) Uredbe (EU) br. 1089/2010;

               (2)„ukupno stanovništvo” znači sve osobe u mrežnoj ćeliji čije se uobičajeno boravište nalazi u toj mrežnoj ćeliji;

               (3)„element podataka” znači jedno mjerenje koje se nalazi u tablici definiranoj u Prilogu II. ovoj Uredbi;

               (4)„vrijednost podataka” znači informacije koje se dobivaju na temelju elementa podataka. Vrijednost podataka može biti „brojčana vrijednost” ili „posebna vrijednost”;

               (5)„brojčana vrijednost” znači cijeli broj jednak ili veći od „0” na temelju kojeg se dobivaju statističke informacije o opažanju tog elementa podataka;

               (6)„validirani podaci” znači podaci koje su države članice provjerile prema dogovorenim pravilima o validiranju;

               (7)„opažena vrijednost” znači brojčana vrijednost koja predstavlja opaženu ili pripisanu informaciju prema saznanjima na temelju svih dostupnih informacija iz popisa stanovništva 2021., osobito prije primjene bilo kojih mjera kontrole otkrivanja statističkih podataka;

               (8)„povjerljiva vrijednost” znači brojčana vrijednost koja se ne smije otkriti kako bi se zaštitila statistička povjerljivost podataka u skladu sa zaštitnim mjerama država članica protiv otkrivanja statističkih podataka;

               (9)„posebna vrijednost” znači simbol koji se prenosi u okviru elementa podataka umjesto brojčane vrijednosti;

               (10)„oznaka” znači šifra koja se može pridružiti određenom elementu podataka kako bi se opisala specifična značajka njegove vrijednosti podataka.

               Članak 3.

               Tehničke specifikacije referentne mreže veličine ćelija 1 km²

               1.U skladu s odjeljkom 1.5. Priloga IV. Uredbi (EU) br. 1089/2010, statistička referentna mreža veličine ćelija 1 km² za paneuropsku uporabu jest mreža jednake površine „Grid_ETRS89-LAEA1000”. Prostorni opseg referentne mreže u koordinatnom sustavu određenom za tu mrežu u odjeljku 2.2.1. Priloga II. istoj Uredbi ograničen je na vrijednosti pomaka prema istoku od 900 000 do 7 400 000 metara i vrijednosti pomaka prema sjeveru od 900 000 do 5 500 000 metara za potrebe ove Uredbe.

               2.U skladu s odjeljkom 1.4.1.1. Priloga IV. istoj Uredbi, svaka pojedinačna mrežna ćelija referentne mreže veličine ćelija 1 km² ima jedinstvenu identifikacijsku šifru mrežne ćelije koja se sastoji od znakova „CRS3035RES1000mN”. Nakon toga slijedi vrijednost pomaka prema sjeveru u metrima mrežne točke u donjem lijevom kutu mrežne ćelije, zatim slovo „E” i vrijednost pomaka prema istoku u metrima mrežne točke u donjem lijevom kutu mrežne ćelije.

               3.Šifra države članice koja dostavlja podatke kako je definirana u Međuinstitucijskom stilskom priručniku koji je objavio Ured za publikacije Europske unije, nakon čega slijedi znak „_”, dodaje se na početak šifre svake mrežne ćelije koje dostavlja ta država članica.

               Članak 4.

               Tehničke specifikacije obilježja podataka iz mreže veličine ćelija 1 km² i njihova raščlanjivanja

               Primjenjuju se tehničke specifikacije obilježja utvrđene u Prilogu Uredbi (EU) 2017/543 za podatke iz popisa stanovništva 2021. Raščlanjivanja obilježja za potrebe ove Uredbe navedena su u Prilogu I. ovoj Uredbi.

               Članak 5.

               Program podataka iz mreže veličine ćelija 1 km²

               1.Program podataka iz mreže veličine ćelija 1 km² koji svaka država članica dostavlja Komisiji (Eurostatu) za referentnu godinu 2021. naveden je u Prilogu II.

               2.Države članice zamjenjuju sve povjerljive vrijednosti posebnom vrijednošću „nije dostupno”.

               Članak 6.

               Usklađivanje izlaznih podataka

               1.Kako bi se omogućila usporedivost na razini Unije, usklađuju se vrijednosti izlaznih podataka za diseminaciju. Radi toga se prednost daje brojčanim umjesto posebnim vrijednostima, u mjeri u kojoj je to moguće.

               2.Kako bi se jamčila dovoljna točnost i pouzdanost informacija o prostornoj rasprostranjenosti ukupnog stanovništva, države članice pridržavaju se sljedećih zahtjeva:

               (a)elementi podataka o ukupnom stanovništvu ne bilježe se kao povjerljivi;

               (b)elementi podataka o ukupnom stanovništvu s opaženom vrijednošću različitom od „0” označuju se oznakom „naseljeno”; i

               (c)elementi podataka o ukupnom stanovništvu s opaženom vrijednošću „0” ne označuju se oznakom „naseljeno”.

               Članak 7.

               Metapodaci

               Države članice dostavljaju Komisiji (Eurostatu) metapodatke za podatke iz mreže veličine ćelija 1 km² u skladu s Prilogom III.

               Članak 8.

               Referentni datum

               Referentni datum za podatke iz mreže veličine ćelija 1 km² koje dostavlja svaka država članica istovjetan je referentnom datumu koji je ta država članica navela u skladu s člankom 3. Uredbe (EU) 2017/712.

               Članak 9.

               Datum slanja podataka i metapodataka

               1.Države članice dostavljaju Komisiji (Eurostatu) potvrđene i agregirane podatke te metapodatke o ukupnom stanovništvu do 31. prosinca 2022.

               2. Ne dovodeći u pitanje stavak 1. države članice dostavljaju Komisiji (Eurostatu) potvrđene i agregirane podatke te metapodatke do 31. ožujka 2024.

               Članak 10.

               Tehnički format za slanje podataka i metapodataka

               Tehnički format za slanje podataka i metapodataka jest format SDMX koji se upotrebljava u projektu Census Hub. Države članice šalju tražene podatke i metapodatke u skladu s definicijama strukture podataka i povezanim tehničkim specifikacijama koje utvrđuje Komisija (Eurostat). One čuvaju tražene podatke i metapodatke do 31. prosinca 2034. za svako kasnije slanje na zahtjev Komisije (Eurostata).

               Članak 11.

               Zahtjevi kvalitete

               1.Države članice osiguravaju kvalitetu dostavljenih podataka.

               2.Za potrebe ove Uredbe, na podatke koji se šalju primjenjuju se kriteriji kvalitete iz članka 12. stavka 1. Uredbe (EZ) br. 223/2009.

               3.Na zahtjev Komisije (Eurostata) države članice dostavljaju dodatne informacije potrebne za ocjenu kvalitete statističkih informacija.

               Članak 12.

               Diseminacija

               1.Komisija (Eurostat) diseminira skupove podataka iz mreže veličine ćelija 1 km² navedene u članku 5. te povezane metapodatke navedene u članku 7.

               2.Za potrebe ove Uredbe, program podataka i metapodataka iz mreže veličine ćelija 1 km² koje države članice moraju dostaviti i koje diseminira Eurostat odgovara podacima koje države članice diseminiraju na nacionalnoj razini u skladu s Direktivom 2007/2/EZ te njezinim provedbenim uredbama (EZ) br. 1205/2008, (EZ) br. 976/2009 i (EU) br. 1089/2010.

               Članak 13.

               Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 21.11.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 87, 31.3.2009., str. 164.

                     (2)

                        Direktiva 2007/2/EZ Europskog parlamenta i Vijeća o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).

                     (3)

                        Uredba Komisije (EZ) br. 1205/2008 o provedbi Direktive 2007/2/EZ Europskog parlamenta i Vijeća o metapodacima (SL L 326, 4.12.2008., str. 12.).

                     (4)

                        Uredba Komisije (EU) br. 1089/2010 o provedbi Direktive 2007/2/EZ Europskog parlamenta i Vijeća o međuoperativnosti skupova prostornih podataka i usluga u vezi s prostornim podacima (SL L 323, 8.12.2010., str. 11.).

                     (5)

                        Uredba Komisije (EZ) br. 976/2009 o provedbi Direktive 2007/2/EZ Europskog parlamenta i Vijeća u vezi s mrežnim uslugama (SL L 274, 20.10.2009., str. 9.).

                     (6)

                        Uredba (EZ) br. 763/2008 Europskog parlamenta i Vijeća o popisu stanovništva i stanova (SL L 218, 13.8.2008., str. 14.).

                     (7)

                        Uredba Komisije (EU) 2017/712 o utvrđivanju referentne godine i usvajanju programa statističkih podataka i metapodataka za popis stanovništva i stanova predviđenih Uredbom (EZ) br. 763/2008 Europskog parlamenta i Vijeća (SL L 105, 21.4.2017., str. 1.).

                     (8)

                        Provedbena uredba Komisije (EU) 2017/543 o utvrđivanju pravila za primjenu Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu tehničkih specifikacija obilježja i njihovih raščlanjivanja (SL L 78, 23.3.2017., str. 13.).

                     (9)

                        Provedbena uredba Komisije (EU) 2017/881 o provedbi Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu načina i strukture izvješća o kvaliteti i tehničkog formata za slanje podataka te o izmjeni Uredbe (EU) br. 1151/2010 (SL L 135, 24.5.2017., str. 6.).

    ---documentbreak---

               PRILOG I.

               Tehničke specifikacije raščlanjivanja obilježja iz popisa stanovništva navedenih u članku 4.

               Za potrebe ove Uredbe tehničke specifikacije raščlanjivanja obilježja iz popisa stanovništva utvrđenih u Prilogu Uredbi (EU) 2017/543 dostavljaju se kako slijedi:

               –Svako obilježje odabrano za diseminaciju na referentnoj mreži veličine ćelija 1 km² navodi se sa svojim naslovom iz Priloga Uredbi (EU) 2017/543.

               –Primjenjuju se tehničke specifikacije utvrđene u Prilogu Uredbi (EU) 2017/543 koje se općenito odnose na to obilježje.

               –Nakon toga je navedeno raščlanjivanje za to obilježje.

               –Sva su raščlanjivanja namijenjena raščlanjivanju svih ukupnih iznosa ili međuiznosa koji se odnose na osobe.

               Obilježje: Uobičajeno boravište

               Kategorije raščlanjivanja ovog obilježja koje država članica bilježi sve su ćelije referentne mreže veličine ćelija 1 km² navedene u članku 3. stavku 1. čija površina obuhvaća dio državnog područja te države članice, dopunjena jednom virtualnom mrežnom ćelijom po državi članici kako bi se u obzir uzele osobe koje nisu svrstane.

                        Geografsko područje koje se temelji na referentnoj mreži veličine ćelija 1 km²
                           1

                        GEO.G.

                        x.

                        Sve mrežne ćelije koje djelomično ili potpuno pripadaju državnom području države članice

                        x.

                        y.

                        Jedna virtualna mrežna ćelija po državi članici

                        y.

               Ako je uobičajeno boravište osobe nepoznato unutar državnog područja izvještajne države članice obuhvaćenog referentnom mrežom, za smještanje te osobe u određenu  mrežnu ćeliju mogu se upotrijebiti dodatne znanstveno utemeljene, pravilno dokumentirane i javno dostupne metode statističke procjene. Osobe koje nisu smještene ni u jednu ćeliju referentne mreže smještavaju se u virtualnu mrežnu ćeliju GEO.G.y. te države članice.

               Obilježje: Spol

               Raščlanjivanje SEX. navedeno u Prilogu Uredbi (EU) 2017/543 za ovo obilježje primjenjuje se za potrebe ove Uredbe.

               Obilježje: Dob

               Bilježe se sljedeće kategorije raščlanjivanja:

                        Dob

                        AGE.G.

                        1.

                        Mlađi od 15 godina

                        1.

                        2.

                        15 do 64 godine

                        2.

                        3.

                        65 godina i više

                        3.

               Kako je navedeno u Prilogu Uredbi (EU) 2017/543 bilježi se dob u navršenim godinama života dosegnuta na referentni datum.

               Obilježje: Sadašnji status aktivnosti (broj zaposlenih osoba)

               Bilježi se sljedeća kategorija raščlanjivanja uključena u raščlanjivanje CAS.L. navedeno u Uredbi (EU) 2017/543:

                        Sadašnji status aktivnosti

                        CAS.L.

                        1.

                        Zaposlene osobe

                        1.1.

               Specifikacija „zaposlenih” osoba u Prilogu Uredbi (EU) 2017/543 primjenjuje se na ovu kategoriju.

               Obilježje: Država/mjesto rođenja

               Bilježe se sljedeće kategorije raščlanjivanja uključene u raščlanjivanje POB.L. navedeno u Uredbi (EU) 2017/543:

                        Država/mjesto rođenja

                        POB.L.

                        1.

                        Mjesto rođenja je u izvještajnoj državi

                        1.

                        2.

                        Mjesto rođenja je u drugoj državi članici EU-a

                        2.1.

                        3.

                        Mjesto rođenja je drugdje

                        2.2.

               Obilježje: Uobičajeno boravište godinu dana prije popisa

               Bilježe se sljedeće kategorije raščlanjivanja uključene u raščlanjivanje ROY. navedeno u Uredbi (EU) 2017/543:

                        Uobičajeno boravište godinu dana prije popisa

                        ROY.

                        1.

                        Nepromijenjeno uobičajeno boravište

                        1.

                        2.

                        Preseljenje unutar izvještajne države

                        2.1.

                        3.

                        Preseljenje iz države izvan izvještajne države

                        2.2.

               Preseljenje unutar iste mrežne ćelije bilježi se kao „Preseljenje unutar izvještajne države” (ROY.2.1.) ili kao „Preseljenje iz države izvan izvještajne države” (ROY.2.2.) kako je prikladno.

               PRILOG II.

               Program statističkih podataka iz popisa stanovništva geokodiranih na referentnoj mreži veličine ćelija 1 km² iz članka 5.

               Program podataka iz mreže veličine ćelija 1 km² koji treba dostaviti za referentnu godinu 2021. sastoji se od dvodimenzionalne tablice kojom se unakrsno tabelira skup mrežnih ćelija GEO.G. definiran u Prilogu I. sa sljedećim odabirom kategorija iz raščlanjivanja obilježja popisa stanovništva navedenih u Prilogu I.:

                        Kategorije obilježja popisa stanovništva koje treba raščlaniti na referentnoj mreži veličine ćelija 1 km²

                        STAT.G.

                        0.

                        SEX.0.: Ukupno stanovništvo

                        0.

                        1.

                        SEX.1.: Muško

                        1.

                        2.

                        SEX.2.: Žensko

                        2.

                        3.

                        AGE.G.1.: Mlađi od 15 godina

                        3.

                        4.

                        AGE.G.2.: 15 do 64 godine

                        4.

                        5.

                        AGE.G.3.: 65 godina i više

                        5.

                        6.

                        CAS.L.1.1.: Zaposlene osobe
                           2

                        6.

                        7.

                        POB.L.1.: Mjesto rođenja je u izvještajnoj državi

                        7.

                        8.

                        POB.L.2.1.: Mjesto rođenja je u drugoj državi članici EU-a

                        8.

                        9.

                        POB.L.2.2.: Mjesto rođenja je drugdje

                        9.

                        10.

                        ROY.1.: Nepromijenjeno uobičajeno boravište godinu dana prije popisa

                        10.

                        11.

                        ROY.2.1.: Uobičajeno boravište godinu dana prije popisa: preseljenje unutar izvještajne države

                        11.

                        12.

                        ROY.2.2.: Uobičajeno boravište godinu dana prije popisa: preseljenje iz države izvan izvještajne države

                        12.

               PRILOG III.

               Metapodaci potrebni za podatke iz mreže veličine ćelija 1 km² iz članka 7.

               Metapodaci o elementima podataka

               1.Države članice prema potrebi dodaju sljedeće oznake elementu podataka:

               (a)„okvirno”;

               (b)„naseljeno”;

               (c)„revidirano”;

               (d)„vidjeti priložene podatke”;

               (e)„povjerljivo”
                  3
               .

               2.Oznaka „okvirno” upotrebljava se samo za vrijednosti podataka o „ukupnom stanovništvu” koje se bilježe na temelju članka 9. stavka 1. i koje države članice ne smatraju konačnim podacima u trenutku bilježenja.

               3.Oznaka „naseljeno” primjenjuje se samo na elemente podataka o „ukupnom stanovništvu” na temelju odredaba navedenih u članku 6. stavku 2.

               4.Za svaku vrijednost podataka na koju se primjenjuje najmanje jedna od oznaka „revidirano” ili „vidjeti priložene podatke” dostavlja se objašnjenje.

               5.Svaki element podataka čija je povjerljiva vrijednost zamijenjena posebnom vrijednošću „nije dostupno” označava se oznakom „povjerljivo”.

               Metapodaci o obilježjima

               Uz metapodatke o obilježjima dostavljene Komisiji (Eurostatu) na temelju članka 6. Uredbe (EU) 2017/712, države članice dostavljaju metapodatke o svakom obilježju uključenom u Prilogu I. uz informacije o upotrijebljenim izvorima podataka i metodologiji kako bi se dobile vrijednosti podataka za to obilježje na referentnoj mreži veličine ćelija 1 km². Metapodaci konkretno sadržavaju:

               –informacije o pouzdanosti i točnosti zabilježenih vrijednosti podataka;

               –opis svih upotrijebljenih metodologija za procjenu vrijednosti podataka u referentnoj mreži veličine ćelija 1 km², uključujući pouzdanost i točnost vrijednosti podataka koje iz toga proizlaze;

               –opis svih upotrijebljenih metodologija za smještanje osoba u posebne mrežne ćelije u okviru obilježja „uobičajeno boravište”, uključujući informacije o značajkama osoba u kategoriji GEO.G.y.

               Referentni metapodaci

               Informacije i struktura metapodataka utvrđene u Prilogu Uredbi (EU) 2017/881 dopunjuju se za potrebe ove Uredbe sljedećim točkama koje posebno upućuju na podatke iz mreže veličine ćelija 1 km²:

               –Točka 3.3. „Obrada i ocjenjivanje” dopunjuje se dodatnom podtočkom 3.3.3. „Dodatne informacije o generičkoj metodologiji (koja nije povezana s obilježjem) primijenjenoj radi izrade skupa podataka iz mreže veličine ćelija 1 km²”.

               –Točka 3.4. „Diseminacija” se dopunjuje posebnim informacijama o mjerama kontrole otkrivanja statističkih podataka povezanima sa skupom podataka iz mreže veličine ćelija 1 km². Države članice dostavljaju Komisiji (Eurostatu) informacije o mjerama povezanima s usklađenom zaštitom podataka iz mreže veličine ćelija 1 km², osobito ako su upotrijebile dobru praksu i provedbene smjernice ESS-a za usklađenu zaštitu podataka iz mreže veličine ćelija 1 km².

               –Točka 4.2. „Pravodobnost i točnost” dopunjuje se posebnim kalendarskim datumima slanja i mogućih revizija za podatke i metapodatke iz mreže veličine ćelija 1 km².

               –Točka 4. „Ocjena kvalitete podataka” dopunjuje se dodatnom podtočkom 4.7. „Geografske informacije – kvaliteta podataka” koja obuhvaća načela geografske kvalitete, osobito teritorijalnu pokrivenost i usporedivost, točnost položaja te vremensku usklađenost i cjelovitost geografskih podataka upotrijebljenih za geokodiranje.

                     (1)

                        Šifre „x.” su identifikacijske šifre mrežne ćelije kako je navedeno u članku 3. Šifra „y” sastoji se od niza znakova „unallocated” kojem je na početku dodana šifra izvještajne države članice kako je navedeno u članku 3. stavku 3.

                     (2)

                        Podaci u kategoriji „zaposlene osobe” dostavljaju se u mjeri u kojoj je to moguće, podložno raspoloživosti u državi članici koja dostavlja podatke.

                     (3)

                        Ova oznaka ne primjenjuje se na elemente podataka o ukupnom stanovništvu, kako je utvrđeno u članku 6. stavku 2. točki (a).


title: PROVEDBENA UREDBA KOMISIJE (EU) …/... o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća

text:
               PROVEDBENA UREDBA KOMISIJE (EU) …/...

               оd 18.12.2018.

               o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ
                  1
               , a posebno njezin članak 42. stavak 6.,

               budući da:

               (1)Trebalo bi utvrditi pravila kako bi se zajamčilo da se procjena rizika iz članka 42. stavka 4. Uredbe (EU) 2016/2031 provodi u razumnom roku i na temelju pravovremene obrade tehničke dokumentacije.

               (2)Kako bi se provela procjena rizika, zahtjev Komisiji trebala bi podnijeti samo nacionalna organizacija za zaštitu bilja treće zemlje, u smislu Međunarodne konvencije o zaštiti bilja. To je nužno kako bi se osiguralo da su svi elementi potrebni za procjenu rizika povezanog s biljem, biljnim proizvodima ili drugim predmetima koji se unose na područje Unije certificirani od strane nadležnog javnog tijela treće zemlje, što je potrebno kako bi se osigurala vjerodostojnost i opravdanost procjene rizika kao temelja za mjere poduzete u skladu s člankom 42. stavkom 4. Uredbe (EU) 2016/2031. Te bi se odredbe trebale primjenjivati ne dovodeći u pitanje pravo Komisije da podnosi zahtjeve Europskoj agenciji za sigurnost hrane (EFSA) za davanje znanstvenih mišljenja u skladu s člankom 29. i pružanje znanstvene ili tehničke pomoći u skladu s člankom 31. Uredbe (EZ) br. 178/2002
                  2
               .

               (3)Tehnička dokumentacija trebala bi sadržavati podatke o robi koja se unosi na područje Unije te podatke o identifikaciji štetnih organizama koji su potencijalno povezani s tom robom u zemlji izvoznici, podatke o nacionalnim fitosanitarnim mjerama za smanjenje rizika, inspekcijama te postupcima tretiranja i preradi robe te podatke za kontakt fizičke osobe nadležne za kontakt s Komisijom i EFSA-om. Takvi su podaci od ključne važnosti za procjenu rizika robe i za identifikaciju vrsta štetnih organizama koje mogu zahtijevati fitosanitarne mjere za smanjenje rizika.

               (4)Kako bi se EFSA-i pružili svi potrebni elementi za provedbu procjene rizika, tehnička dokumentacija trebala bi sadržavati informacije navedene u dokumentu EFSA-e naslovljenom „Podaci potrebni za dokumentaciju koja se prilaže zahtjevima za uvoz visokorizičnog bilja, biljnih proizvoda i drugih predmeta kako je utvrđeno člankom 42. Uredbe (EU) 2016/2031”
                  3
               .

               (5)Primjereno je da Komisija, nakon što potvrdi primitak tehničke dokumentacije, ispita sadržava li ta dokumentacija potrebne informacije i, prema potrebi, zatraži dodatne informacije ili pojašnjenja kako bi se osiguralo da zahtjev sadržava sve potrebne i odgovarajuće elemente za procjenu rizika.

               (6)Trebalo bi utvrditi pravila u vezi s EFSA-inom provedbom procjene rizika, njezinom komunikacijom s podnositeljem zahtjeva i objavom te procjene kako bi se osiguralo da je postupak procjene rizika transparentan, učinkovit i pravodoban.

               (7)Kako se otkrivanjem određenih informacija ne bi nanijela šteta konkurentnom položaju određenih trećih strana, odredbe o povjerljivosti Uredbe (EZ) br. 178/2002 Europskog parlamenta i Vijeća potrebno je na odgovarajući način primjenjivati.

               (8)Radi pravne sigurnosti ova bi se Uredba trebala primjenjivati od istog datuma kao i Uredba (EU) 2016/2031.

               (9)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.
               Predmet i područje primjene

               Ovom Uredbom utvrđuju se postupci za procjenu rizika iz članka 42. stavka 4. Uredbe (EU) 2016/2031 kako bi se osiguralo da se takva procjena provodi u razumnom roku i na temelju zahtjeva za uvoz kojemu je priložena sveobuhvatna tehnička dokumentacija te u skladu s utvrđenim postupkom.

               Članak 2.
               Podnošenje tehničke dokumentacije

               Tehničku dokumentaciju za provedbu procjene rizika iz članka 42. stavka 4. Uredbe (EU) 2016/2031 Komisiji može dostaviti samo nacionalna organizacija za zaštitu bilja treće zemlje.

               Tehničkoj dokumentaciji prilažu se elementi koji upućuju na postojanje zahtjeva za uvoz u smislu članka 42. stavka 5. Uredbe (EU) 2016/2031.

               Članak 3.
               Sadržaj tehničke dokumentacije

               Tehnička dokumentacija sadržava za svako bilje, biljni proizvod ili drugi predmet sve sljedeće elemente:

               (a)informacije o robi, među ostalim o postupcima tretiranja i preradi robe;

               (b)informacije o identifikaciji štetnih organizama koji su potencijalno povezani s robom u zemlji izvoznici;

               (c)informacije o fitosanitarnim mjerama za smanjenje rizika i inspekcijama;

               (d)podatke za kontakt kontaktne točke nacionalne organizacije za zaštitu bilja treće zemlje koja je nadležna za kontakt s Komisijom i Europskom agencijom za sigurnost hrane (EFSA).

               Tehnička dokumentacija sadržava i sve elemente navedene u dokumentu EFSA-e naslovljenom „Podaci potrebni za dokumentaciju koja se prilaže zahtjevima za uvoz visokorizičnog bilja, biljnih proizvoda i drugih predmeta kako je utvrđeno člankom 42. Uredbe (EU) 2016/2031”.

               Podnositelj zahtjeva može upozoriti na informacije čijim bi se otkrivanjem mogla nanijeti šteta konkurentnom položaju određene treće strane i koje bi stoga trebalo smatrati povjerljivima u skladu s člankom 6. ove Uredbe. U takvim slučajevima pruža se provjerljivo obrazloženje.

               Dokumentacija se podnosi na jednom od službenih jezika Unije.

               Članak 4.
               Primitak tehničke dokumentacije i njegovo ispitivanje od strane Komisije

               Komisija potvrđuje primitak tehničke dokumentacije.

               Ona ispituje sadržava li tehnička dokumentacija informacije opisane u članku 3. prvom stavku točkama od (a) do (d) te, ovisno o sadržaju i predmetu te tehničke dokumentacije, od podnositelja zahtjeva može zatražiti dodatne informacije ili pojašnjenja.

               Ako Komisija zaključi da su ti uvjeti ispunjeni, ona prosljeđuje tehničku dokumentaciju EFSA-i i o tome obavješćuje države članice.

               Članak 5.
               Provedba i dovršetak procjene rizika

               EFSA provjerava usklađenost tehničke dokumentacije s dokumentom iz članka 3. drugog stavka te, ovisno o sadržaju i predmetu te tehničke dokumentacije, od podnositelja zahtjeva može zatražiti dodatne informacije ili pojašnjenja.

               Nakon te provjere EFSA provodi procjenu rizika.

               Tijekom provedbe procjene rizika EFSA može izravno komunicirati s podnositeljem zahtjeva kako bi od njega zatražila dodatne informacije ili pojašnjenja.

               EFSA obavješćuje Komisiju o svakoj komunikaciji s podnositeljem zahtjeva.

               EFSA dovršava procjenu rizika u razumnom roku te je dostavlja Komisiji. EFSA objavljuje procjenu rizika u EFSA-inu listu (EFSA Journal).

               Na temelju te procjene rizika Komisija, prema potrebi, mijenja popis visokorizičnog bilja, biljnih proizvoda ili drugih predmeta iz članka 42. stavka 3. Uredbe (EU) 2016/2031 u skladu s člankom 42. stavkom 4. te uredbe.

               Članak 6.
               Povjerljivost

               Za potrebe ove Uredbe na odgovarajući se način primjenjuju odredbe utvrđene u članku 39. Uredbe (EZ) br. 178/2002 u vezi s povjerljivošću podataka koje je dostavio podnositelj zahtjeva.

               Članak 7.
               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od 14. prosinca 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 18.12.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 317, 23.11.2016., str. 4.

                     (2)

                        SL L 031, 1.2.2002., str. 1.

                     (3)

                        Europska agencija za sigurnost hrane (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G i Gardi C, 2018. „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031” (Podaci potrebni za dokumentaciju koja se prilaže zahtjevima za uvoz visokorizičnog bilja, biljnih proizvoda i drugih predmeta kako je utvrđeno člankom 42. Uredbe (EU) 2016/2031). EFSA, povezana publikacija 2018:EN-1492, 22pp. doi:10.2903/sp.efsa.2018.1492